কেন্দ্রীয় প্রতিমন্ত্রী ভি কে’র স্ত্রীকে টাকা চেয়ে ব্ল্যাকমেল
কেন্দ্রীয় বিদেশপ্রতিমন্ত্রী তথা প্রাক্তন সেনাপ্রধান ভি কে সিংহের স্ত্রীকে ব্ল্যাকমেল করার অভিযোগ উঠল তাঁরই এক আত্মীয়ের বিরুদ্ধে। ভি কে’র স্ত্রী ভারতীর অভিযোগ, দু’কোটি টাকা না দিলে তাঁর ফোন কথোপকথন এবং কিছু ভিডিও ক্লিপ সোশ্যাল মিডিয়ায় ছড়িয়ে দেওয়ার হুমকি দিয়েছে ওই ব্যক্তি।
ভারতী আজ তুঘলক রোড থানায় এফআইআর দায়ের করে জানিয়েছেন, তাঁর ভাইপোর বন্ধু প্রদীপ চৌহান তাঁকে ক্রমাগত হুমকি দিচ্ছে। ভারতীর সঙ্গে ফোনে তাঁর কথোপকথন রেকর্ড করে রেখেছে সে। মন্ত্রী-পত্নীর দাবি, সেই রেকর্ডিং বিকৃত করে তা সোশ্যাল মিডিয়ায় আপলোড করে দেওয়ার হুমকি দিচ্ছে প্রদীপ। যদিও সেই রেকর্ডিংয়ে কী রয়েছে, তা তিনি জানেন না বলেই দাবি করেছেন ভারতী। তবে প্রদীপ ইতিমধ্যেই ইউটিউবে একটি ভিডিও আপলোড করেছে, যেখানে ভি কে’র বিরুদ্ধে কিছু ‘মিথ্যা’ অভিযোগ করা হয়েছে বলে               তিনি জানান।
ভারতী জানিয়েছেন, গত ৬ অগস্ট রাত থেকে প্রদীপ তাঁকে অনবরত ফোন করছে। টাকা না-দিলে ‘ফল ভুগতে হবে’ বলেও হুমকি দিয়েছে সে। মন্ত্রীর স্ত্রীর এ-ও দাবি, প্রদীপের কাছে রিভলভার রয়েছে। তাই পরিবারের নিরাপত্তা নিয়ে খুবই চিন্তিত তিনি। 
তুঘলক রোড থানার এক পুলিশ আধিকারিক বলেছেন, ‘‘তদন্ত শুরু হয়েছে। অভিযুক্তকে জিজ্ঞাসাবাদও করা হয়েছে। তাকে আরেকবার থানায় ডাকা হতে পারে। তবে গ্রেফতার করা হবে কি না, তা এখনও বলা যাচ্ছে না।’’ ইউটিউবে ভিডিও আপলোড করার বিষয়টি তাঁরা খতিয়ে দেখছেন।
দীপাকে নিয়ে টুইট করে নেটিজেনদের  হুমকির মুখে মহিলা
রিও অলিম্পিক্সে দীপা কর্মকারের ভল্ট নিয়ে টুইট করে যৌন হেনস্থার হুমকি পেয়েছিলেন রাজস্থানের এক মহিলা। সোশ্যাল নেটওয়ার্কিং সাইটেই তিনি দ্বারস্থ হয়েছিলেন বিদেশমন্ত্রী সুষমা স্বরাজের। সুষমার নির্দেশেই শেষপর্যন্ত পুলিশি সহায়তা পেয়েছেন ওই মহিলা। 
পুলিশ সূত্রের খবর, গত রবিবার একাধিক টুইট করেছিলেন জয়পুরের ওই বাসিন্দা। দীপার প্রোদুনোভা ভল্ট প্রসঙ্গে তিনি লিখেছিলেন, ‘ধনী দেশের জিমন্যাস্টদের পয়েন্ট পাওয়ার জন্য প্রোদুনোভা বা মৃত্যু-ভল্ট দিতে হয় না।  তাঁরা অনায়াসে অনেক সহজ ভল্ট করেও সফল হন। কারণ, তাঁদের দেশে পরিকাঠামো ভাল, প্রশিক্ষণ ভাল। কিন্তু আজ দেশের জন্য নিজের জীবন বাজি রাখছে দীপা। জীবনের চেয়ে মেডেল বড় নয়। তা সে দেশের জন্যই হোক না কেন (ফর এনি ড্যামড কান্ট্রি)’। এরপর তাঁকে নেটিজেনদের সমালোচনার মুখে পড়তে হয়। এমনকী, ওই মহিলাকে ধর্ষণের হুমকিও দেওয়া হয় বলে অভিযোগ। এ ব্যাপারে সুষমার কাছে সাহায্য চান তিনি। সুষমা রাজস্থানের মুখ্যমন্ত্রী বসুন্ধরা রাজের সঙ্গে এ বিষয়ে কথা বলেন।
বসুন্ধরার নির্দেশে সক্রিয় হয়েছে রাজস্থান পুলিশ। আপাতত তিনটি টুইটার হ্যান্ডলের মালিকের বিরুদ্ধে এফআইআর দায়ের করা হয়েছে। অভিযুক্তদের কম্পিউটারের ‘আইপি অ্যাড্রেস’ চিহ্নিত করা হচ্ছে।
ডিসিপি কানওয়ার রাষ্ট্রদীপ আজ বলেন, ‘‘মুখ্যমন্ত্রীর দফতরের তরফে নির্দেশ পাওয়ার পরই আমি ওই মহিলার সঙ্গে দেখা করি। প্রতাপনগর থানায় এফআইআর দায়ের করা হয়। ওই সার্ভারগুলি বিদেশের। ফলে জট ছাড়াতে কিছুটা সময় লাগছে।’’ আর ওই মহিলা এখন একটি টিভি চ্যানেলকে বলেছেন, ‘‘যা ঘটেছে, তা অতীত।’’